CELEX: 52017PC0023
Language: ro
Date: 2017-01-19
Title: Propunere de REGULAMENT AL CONSILIULUI de modificare a anexei III la Directiva 2008/98/CE a Parlamentului European și a Consiliului în ceea ce privește proprietatea periculoasă HP 14 („Ecotoxice”)

COMISIA EUROPEANĂ
            Bruxelles, 19.1.2017
            COM(2017) 23 final
            2017/0010(NLE)
            Propunere de
            REGULAMENT AL CONSILIULUI
            de modificare a anexei III la Directiva 2008/98/CE a Parlamentului European și a Consiliului în ceea ce privește proprietatea periculoasă HP 14 („Ecotoxice”) 
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               În anul 2014, prin Regulamentul (UE) nr. 1357/2014 al Comisiei, s-a realizat o revizuire cuprinzătoare a anexei III la Directiva 2008/98/CE privind deșeurile (Directiva-cadru privind deșeurile), care stabilește proprietățile deșeurilor care fac ca acestea să fie periculoase. Principalele obiective ale acestei revizuiri au fost de a adapta proprietățile deșeurilor la progresele științifice și tehnice și de a alinia, în măsura în care este posibil, identificarea deșeurilor periculoase cu criteriile prevăzute în Regulamentul (CE) nr. 1272/2008 privind clasificarea, etichetarea și ambalarea substanțelor și a amestecurilor (Regulamentul CLP).
            
            
               Singura proprietate periculoasă care nu a fost modificată în cursul revizuirii a fost proprietatea periculoasă HP 14 „Ecotoxiceˮ, deoarece s-a considerat că baza de cunoștințe pentru evaluarea proprietății în cauză avea nevoie de îmbunătățiri. 
            
            
               În prezent, suntem într-un vid juridic în ceea ce privește evaluarea ecotoxicității: în nota din anexa III la Directiva-cadru privind deșeurile se prevede că atribuirea proprietății periculoase HP 14 trebuie să se facă pe baza criteriilor stabilite în anexa VI la Directiva 67/548/CEE a Consiliului, care a fost abrogată începând cu 1 iunie 2015.
            
            
               Pentru a rezolva chestiunile legate de vidul legislativ și de lipsa de armonizare în ceea ce privește atribuirea proprietății periculoase HP 14 „Ecotoxiceˮ, Comisia a înaintat un proiect de regulament pentru vot în cadrul comitetului instituit în temeiul articolului 39 din Directiva­cadru privind deșeurile. În cadrul reuniunii din 25 octombrie 2016, comitetul nu a acordat proiectului de regulament un aviz favorabil. 
            
            
               Principalele preocupări exprimate de comitet vizau: (1) nevoia de a clarifica faptul că statele membre pot aplica în continuare metode de testare pentru evaluarea ecotoxicității și (2) probabilitatea ca formulele de calcul prevăzute de Comisie să ducă la o schimbare a clasificării anumitor tipuri de deșeuri din nepericuloase în periculoase ceea ce ar avea un impact negativ asupra reciclării deșeurilor respective, din cauza creșterii costurilor de gestionare a deșeurilor. Tipurile de deșeuri menționate în acest context au fost cenușa de vatră și reziduurile rezultate în urma mărunțirii.
            
            
               Prin urmare, conform procedurii prevăzute la articolul 5a din Decizia 1999/468/CE a Consiliului, se transmite Consiliului o propunere de Regulament al Consiliului, care se înaintează și Parlamentului European.
            
            
            
               2017/0010 (NLE)
            
            
               Propunere de
            
            
               REGULAMENT AL CONSILIULUI
            
            
               de modificare a anexei III la Directiva 2008/98/CE a Parlamentului European și a Consiliului în ceea ce privește proprietatea periculoasă HP 14 („Ecotoxice”) 
            
            
               (Text cu relevanță pentru SEE)
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive
                  1
               , în special articolul 38 alineatul (2), 
            
            
               întrucât:
            
            
               (1)Anexa III la Directiva 2008/98/CE conține o listă de proprietăți ale deșeurilor care fac ca acestea să fie periculoase.
            
            
               (2)Conform Directivei 2008/98/CE, clasificarea deșeurilor ca periculoase ar trebui să se bazeze, printre altele, pe legislația Uniunii în materie de substanțe chimice, în special în privința clasificării preparatelor ca preparate periculoase, inclusiv în ceea ce privește valorile limitelor de concentrație utilizate în scopul acestei clasificări. Decizia 2000/532/CE
                  2
                a Comisiei a stabilit o listă a tipurilor de deșeuri în scopul de a încuraja o clasificare armonizată a deșeurilor și pentru a se asigura determinarea armonizată a proprietăților periculoase ale deșeurilor în cadrul Uniunii.
            
         
         
            
               (3)În anexa III la Directiva 2008/98/CE se prevede că atribuirea proprietății periculoase HP 14 („Ecotoxice”) se face pe baza criteriilor stabilite în anexa VI la Directiva 67/548/CEE a Consiliului
                  3
               .
            
            
               (4)Directiva 67/548/CEE a fost abrogată începând cu 1 iunie 2015 și înlocuită cu Regulamentul (CE) nr. 1272/2008 al Parlamentului European și al Consiliului
                  4
               . Cu toate acestea, directiva respectivă se poate aplica în continuare anumitor amestecuri până la 1 iunie 2017, în cazul în care amestecurile respective au fost clasificate, etichetate și ambalate în conformitate cu Directiva 1999/45/CE a Parlamentului European și a Consiliului
                  5
                și au fost deja introduse pe piață înainte de 1 iunie 2015.
            
            
               (5)Anexa III la Directiva 2008/98/CE a fost înlocuită prin Regulamentul (UE) nr. 1357/2014 al Comisiei
                  6
                în scopul de a alinia, după caz, definițiile proprietăților periculoase cu Regulamentul (CE) nr. 1272/2008 și de a înlocui trimiterile la Directiva 67/548/CEE cu trimiteri la Regulamentul (CE) nr. 1272/2008. 
            
            
               (6)Definiția proprietății periculoase HP 14 („Ecotoxice”) nu a fost modificată prin Regulamentul (UE) nr. 1357/2014 deoarece era necesar un studiu suplimentar pentru a asigura exhaustivitatea și reprezentativitatea în ceea ce privește informațiile despre impactul posibil al unei alinieri a evaluării proprietății periculoase HP 14 („Ecotoxice”) cu criteriile stabilite prin Regulamentul (CE) nr. 1272/2008. Studiul respectiv fiind finalizat, este oportun ca recomandările acestuia să se reflecte în evaluarea proprietății periculoase HP 14 („Ecotoxice”) pentru deșeurile prevăzute în anexa III la Directiva 2008/98/CE și să se alinieze evaluarea respectivă, în măsura în care este posibil, cu criteriile stabilite prin Regulamentul (CE) nr. 1272/2008 pentru evaluarea ecotoxicității substanțelor chimice. Atunci când se stabilește clasificarea deșeurilor din punctul de vedere al pericolelor prezentate de proprietatea periculoasă HP14 („Ecotoxice”) aplicând formulele de calcul, ar trebui să se aplice valorile limită generice, astfel cum sunt definite în Regulamentul (CE) nr. 1272/2008. 
            
            
               (7)Atunci când se realizează un test pentru a evalua deșeurile în ceea ce privește proprietatea periculoasă HP14 „Ecotoxice”, este necesar să se aplice metodele relevante stabilite în Regulamentul (CE) nr. 440/2008 al Comisiei
                  7
                sau în alte metode de testare și orientări recunoscute la nivel internațional. Decizia 2000/532/CE prevede că, în cazul în care o proprietate periculoasă a unui deșeu a fost evaluată pe baza unui test și prin utilizarea concentrațiilor de substanțe periculoase, conform indicațiilor din anexa III la Directiva 2008/98/CE, primează rezultatele testului. În plus, ar trebui să se ia în considerare articolul 12 din Regulamentul (CE) nr. 1272/2008, în special articolul 12 litera (b) și metodologiile de aplicare a acestuia.
            
            
               (8)Este oportun să li se acorde întreprinderilor și autorităților competente suficient timp pentru a se adapta la noile cerințe. 
            
            
               (9)Comitetul prevăzut la articolul 39 din Directiva 2008/98/CE nu a emis un aviz privind măsurile prevăzute în prezentul regulament. Măsurile ar trebui, prin urmare, să fie adoptate de către Consiliu în conformitate cu articolul 5a alineatul (4) din Decizia 1999/468/CE a Consiliului
                  8
               . 
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexa III la Directiva 2008/98/CE se modifică după cum urmează:
            
            
               (1)
                     rubrica pentru HP 14 „Ecotoxice” se înlocuiește cu următorul text:
            
            
               «HP 14 „Ecotoxice”: deșeuri care prezintă sau pot să prezinte riscuri imediate sau întârziate pentru unul sau mai multe sectoare ale mediului înconjurător.
            
            
               Deșeurile care îndeplinesc oricare dintre următoarele condiții sunt clasificate ca deșeuri periculoase de tip HP 14: 
            
            
               –deșeuri care conțin o substanță clasificată ca substanță care diminuează stratul de ozon căreia îi corespunde codul de pericol H420 în conformitate cu Regulamentul (CE) nr. 1272/2008 al Parlamentului European și al Consiliului* și concentrația acestei substanțe este mai mare sau egală cu limita de concentrație de 0,1 %. 
            
            
               [ c(H420) ≥ 0,1 % ] 
            
            
               –deșeuri care conțin una sau mai multe substanțe clasificate ca substanțe foarte toxice pentru mediul acvatic cărora le corespunde codul de pericol H400 în conformitate cu Regulamentul (CE) nr. 1272/2008 și suma concentrațiilor acestor substanțe este mai mare sau egală cu limita de concentrație de 25 %. Unor astfel de substanțe li se aplică o valoare-limită de 0,1 %.
            
            
               [ ∑ c (H400) ≥ 25 % ]
            
            
               –deșeuri care conțin una sau mai multe substanțe clasificate ca substanțe având o toxicitate cronică de categoria 1, 2 sau 3 pentru mediul acvatic, cărora le corespund codurile de pericol H410, H411 sau H412 în conformitate cu Regulamentul (CE) nr. 1272/2008 și suma concentrațiilor tuturor substanțelor clasificate ca aparținând categoriei 1 de toxicitate cronică pentru mediul acvatic (H410) multiplicată cu 100 adăugată la suma concentrațiilor tuturor substanțelor clasificate ca aparținând categoriei 2 de toxicitate cronică pentru mediul acvatic (H411) multiplicată cu 10 adăugată la suma concentrațiilor tuturor substanțelor clasificate ca aparținând categoriei 3 de toxicitate cronică pentru mediul acvatic (H412) este mai mare sau egală cu limita de concentrație de 25 %. Substanțelor clasificate ca H410 li se aplică o valoare-limită de 0,1 % și substanțelor clasificate ca H411 sau H412 li se aplică o valoare-limită de 1 %.
            
            
               [100 x ∑c (H410)) + 10 x ∑c (H411) + ∑c (H412) ≥ 25 %]
            
            
               –deșeuri care conțin una sau mai multe substanțe clasificate ca substanțe având o toxicitate cronică de categoria 1, 2, 3 sau 4 pentru mediul acvatic, cărora le corespund codurile de pericol H410, H411, H412 sau 413 în conformitate cu Regulamentul (CE) nr. 1272/2008 și suma concentrațiilor tuturor substanțelor clasificate ca având o toxicitate cronică pentru mediul acvatic este mai mare sau egală cu limita de concentrație de 25 %. Substanțelor clasificate ca H410 li se aplică o valoare-limită de 0,1 % și substanțelor clasificate ca H411, H412 sau H413 li se aplică o valoare-limită de 1 %.
            
         
         
            
               [ ∑ c H410 + ∑ c H411 + ∑ c H412 + ∑ c H413 ≥ 25 % ],
            
            
               unde: ∑ = suma și c = concentrațiile substanțelor.
            
            
               ___
            
            
               *
                     Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).»
            
            
            
               (2)
                     Se elimină nota de sub mențiunea referitoare la HP 15. 
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Se aplică după 12 luni de la data publicării în JO.
            
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  JO L 312, 22.11.2008, p. 3. 
               
               
                  
                     (2)
                  Decizia 2000/532/CE a Comisiei din 3 mai 2000 de înlocuire a Deciziei 94/3/CE de stabilire a unei liste de deșeuri în temeiul articolului 1 litera (a) din Directiva 75/442/CEE a Consiliului privind deșeurile și a Deciziei 94/904/CE a Consiliului de stabilire a unei liste de deșeuri periculoase în temeiul articolului 1 alineatul (4) din Directiva 91/689/CEE a Consiliului privind deșeurile periculoase (JO L 226, 6.9.2000, p. 3).
               
               
                  
                     (3)
                  Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (JO 196, 16.8.1967, p. 1).
               
               
                  
                     (4)
                  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).
               
               
                  
                     (5)
                  Directiva 1999/45/CE a Parlamentului European și a Consiliului din 31 mai 1999 privind apropierea actelor cu putere de lege și a actelor administrative ale statelor membre referitoare la clasificarea, ambalarea și etichetarea preparatelor periculoase (JO L 200, 30.7.1999, p. 1).
               
               
                  
                     (6)
                  Regulamentul (UE) nr. 1357/2014 al Comisiei din 18 decembrie 2014 de înlocuire a anexei III la Directiva 2008/98/CE a Parlamentului European și a Consiliului privind deșeurile și de abrogare a anumitor directive (JO L 365, 19.12.2014, p. 89).
               
               
                  
                     (7)
                  Regulamentul (CE) nr. 440/2008 al Comisiei din 30 mai 2008 de stabilire a metodelor de testare în temeiul Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) (JO L 142, 31.5.2008, p. 1).
               
               
                  
                     (8)
                  Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (JO L 184, 17.7.1999, p. 23).